**Kane & Lynch: Dead Men** on IO Interactiven kehittämä ja Eidos Interactiven julkaisema kolmannen persoonan ammuntapeli. Peli julkaistiin vuonna 2007 Microsoft Windowsille, PlayStation 3:lle ja Xbox 360:lle sekä erillisenä mobiiliversiona. *Kane & Lynch* kertoo kahdesta keski-ikäistyneestä miehestä, palkkasoturista ja psykopaatista, joiden olemuksesta näkee heti, että heidän parhaat päivänsä ovat kaukana takanapäin.

*Kane & Lynchin* idea hautui niin pitkään, että IO Interactive ehti kätkeä keväällä 2006 julkaistuun *Hitman: Blood Money* -peliin viittauksia seuraavan pelinsä nimihenkilöihin.

Pelaaminen
----------

Yksinpelissä pelaaja ohjaa ammattitappaja Adam "Kane" Marcusta, joka saa seurakseen tekoälyhahmo James Seth Lynchin. Jaetun ruudun kaksinpelissä toinen pelaaja voi ohjata Lynchiä. Kaksinpeliä oli alun perin tarkoitus pystyä pelaamaan myös verkon kautta, mutta kehittäjät joutuivat teknisten haasteiden vuoksi luopumaan siitä viime metreillä. Sekä Lynchiä että tietyissä kohdissa Kanen seuraksi liittyviä palkkasotureita voi ohjata hyökkäys- ja etenmiskehotuksilla.

Kolmannessa persoonassa kuvattu peli on jättänyt hahmon kuvan laitaan, kuten esimerkiksi peleissä *Gears of War* ja *Resident Evil 4*. Ammuntapeleille tuttuun tapaan pelaaja etenee tarinassa eliminoimalla tekoälyvihollisia ja suojautumalla näiden tulitukselta erilaisten esteiden taakse. Tulitus vaatii tarkkuutta, ja välillä pelaajan täytyy keskittyä ryhmänsä koordinoimiseen. Pelaaja haavoittuu hyvin helposti, ja liikaa vahinkoa saadessaan pelihahmo vajoaa kanveesiin, mutta voi kuitenkin palata taisteluun tiimikaverin antamalla adrenaliiniannoksella. Myös tiimikaverit voivat kuolla tulitaistelussa.

### Moninpeli

Fragile Alliance -nimisessä verkkomoninpelimuodossa kahdeksan pelaajaa muodostavat joukkueen, jonka päämäärä on varastaa rahaa ja arvoesineitä yksinpelistä tutuissa kartoissa, samalla taistellen tekoälyvihollisia vastaan. Yhteistyötä tekevän joukkueen palkkio jaetaan tasan, mutta kuka tahansa pelaaja voi kääntyä tiimiään vastaan ja haalia isompaa osuutta.

Vastaanotto
-----------

*Kane & Lynch: Dead Men* on saanut keskinkertaisen vastaanoton. Metacriticissä sen yhteenlaskettu pistemäärä 24:n arvostelun perusteella on 67/100.

GameSpot antoi pelille arvosanan 6/7, kehuen "ryhmähenkistä ryöstötarinaa" hyväksi konseptiksi mutta arvioiden pelin hukkuvan parempilaatuisten ammuntapelien joukkoon. GameSpot totesi Jesper Kydin säveltämän "jännittävän musiikin olevan kenties paras asia koko pelissä". Myös verkkomoninpeli on saanut kehuja. Pelille arvosanan 7/10 antanut IGN ihaili verkkomoninpelissä tapahtuvaa juonittelua ja selkäänpuukottamista, ja sanoi moninpelin paranevan sitä mukaa, mitä enemmän sitä pelaa. Pelin on useasti todettu muistuttavan tyyliltään rikoselokuvaa *Heat – ajojahti*.

*Game Informer* nimesi pelin suurimmaksi ongelmaksi vihollisen huonon tekoälyn. Myös tulitukselta suojautumista on kutsuttu kömpelöksi ja turhauttavaksi. IGN:n mukaan hyvän suojautumismekaniikan puute tekee pelistä geneerisen räiskintäpelin, ja harmitteli verkossa pelattavan kaksinpelin puutetta. GameSpot kritisoi moninpeliä toistosta ja yllätyksellisyyden puutteesta: tekoälyviholliset on aseteltu säännönmukaisiin paikkoihin ja muiden pelaajien nimet näkyvät seinien läpi ja pitkänkin välimatkan päästä.

Jatko-osa
---------

Pelin jatko-osa *Kane & Lynch 2: Dog Days* julkaistiin samoille alustoille vuonna 2010. Lisää jatko-osia ei ole luvassa, sillä kehittäjä IO Interactive menetti oikeutensa pelisarjaan irtaantuessaan julkaisija Square Enixistä vuonna 2017.

Filmatisointi
-------------

Pelistä suunniteltiin myös elokuvaa, jonka pääosassa esiintyisi Bruce Willis Kanena ja Jamie Foxx Lynchinä. Ohjaaja kuitenkin irtaantui projektista, ja muutaman vuoden kuluttua uudeksi näyttelijäkaksikoksi kaavailtiin Gerard Butleria ja Vin Dieseliä. Sittemmin filmatisointi on peruttu.

Lähteet
-------

1. ↑  Buchanan, Levi: Kane & Lynch: Dead Men Preview *IGN*.  14.9.2007. Viitattu 13.4.2019. (englanniksi)
2. 1 2  Kane & Lynch: Dead Men IO Interactive. Viitattu 13.4.2019. (englanniksi)
3. ↑  Dredge, Stuart: Kane & Lynch: Dead Men goes mobile *Pocket Gamer*.  14.9.2007. Viitattu 13.4.2019. (englanniksi)
4. 1 2 3 4 5  Reiner, Andrew: Kane & Lynch: Dead Men *Game Informer*.  26.1.2008.  Arkistoitu 26.1.2008. Viitattu 13.4.2019. (englanniksi)
5. ↑  Kane & Lynch: Dead Men developer talks about Fragile Alliance, online co-op in sequel Quick Jump Network.  Arkistoitu 1.11.2007. Viitattu 13.4.2019.
6. 1 2 3 4 5 6 7  Maaniemi, Jaakko: Kane & Lynch: Dead Men *Gamereactor*.  15.11.2007. Viitattu 13.4.2019. (suomeksi)
7. 1 2 3 4 5 6 7 8 9 10 11  Gerstmann, Jeff: Kane & Lynch: Dead Men Review *GameSpot*.  13.11.2019. Viitattu 13.4.2019. (englanniksi)
8. 1 2  Kane & Lynch: Dead Men *Metacritic*. Viitattu 13.4.2019. (englanniksi)
9. ↑  Kane & Lynch: Dead Men *Metacritic*. Viitattu 13.4.2019. (englanniksi)
10. ↑  Kane & Lynch: Dead Men *Metacritic*. Viitattu 13.4.2019. (englanniksi)
11. ↑  Reed, Kristan: Kane & Lynch: Dead Men *Eurogamer*.  23.11.2007. Viitattu 13.4.2019. (englanniksi)
12. 1 2 3 4  Brudvig, Erik: Kane & Lynch: Dead Men Review *IGN*.  26.11.2007. Viitattu 13.4.2019. (englanniksi)
13. 1 2  Lehtonen, Miikka: Kane & Lynch: Dead Men *Pelaajalehti*.  5.12.2007. Viitattu 13.4.2019. (suomeksi)
14. 1 2  Moyse, Chris: Don't expect IO Interactive to try Kane & Lynch again Destructoid. Viitattu 13.4.2019. (englanniksi)
15. ↑  Ashcraft, Brian: Square Enix Splits With Hitman Creators IO Interactive Kotaku. Viitattu 13.4.2019.
16. ↑  McWhertor, Michael: First Impressions Of The Kane & Lynch Movie Script  19.3.2010. Kotaku. Viitattu 13.4.2019. (englanniksi)
17. ↑  Bui, Trung: Kane & Lynch Film On Hold, Searching For New Director  2010. Game Rant. Viitattu 13.4.2019. (englanniksi)
18. ↑  Brew, Simon: Kane & Lynch movie back on, Gerard Butler linked  2010. Den of Geek.  Arkistoitu 8.11.2013. Viitattu 5.11.2013. (englanniksi)